O eina, brein! | Sondag
O eina, brein!
By Jaco Lotriet - 07/01/2013 - In Skop
Bliksem! Daar's min dinge so sleg soos 'n post-feestydbabelas!
Volgens die bekende Krismisliedjie was dié the season to be jolly. Maar party ouens raak dié tyd van die jaar so jolig, of dit nou langs die braaivleisvuur, swembad of krieketveld is, dat dit ook die Seisoen van die Babelas gedoop kan word.
As jy self al voorheen met 'n hangover kennis gemaak het, sal jy saamstem dat dié naarheid selfs nog minder as Kersvader in 'n ou se lewe hoort. Maar, anders as met Kersvader se kuiertjies, hoef 'n ou nie altyd duur te betaal vir 'n bietjie feestyd-joligheid nie. Die wetenskap agter die babelas is genoeg om 'n ou 'n hoofpyn te gee en 'n wetenskaples is die laaste ding wat enigiemand met 'n hangover nodig het.
Daarom raak ek hier net aan die basics om hangovers te sidestep en, as jy nie voorbereiding getref het nie, te behandel. Die belangrikste stukkie advies om 'n babelas vry te spring is obvious: Moet eenvoudig nie te veel drink nie. Probeer ook om stadiger te drink wanneer jy kuier. Die kenners meen dat hoe stadiger 'n ou drink, hoe minder alkohol die brein bereik.
Selfs al beteken dit dat jy op die ou end eintlik meer drink. Volgens die hangover-ghoeroes is die beste raad naas dié om minder te drink, om nooit op 'n leë maag te drink nie. Kos maak dat alkohol stadiger in jou sisteem opgeneem word, en wanneer dit stadiger ge­absorbeer word, sal minder daarvan uiteindelik jou brein bereik.
Die soort kos maak nie saak nie, solank jy net iets in jou lyf het. Maar as dié tips vergete gebly het en jy iewers in die feestyd 'n babelas aan huis het, is daar ook hoop.
In dié geval is slaap die beste opsie om jou liggaam kans te gee om te herstel. Bly in die bed en laat jou afsprake vir die dag weet jy't maaggriep. 'n Behoorlike babbie sal jou siek genoeg laat klink dat geloofwaardigheid nie 'n probleem behoort te wees nie.
Probeer verder om jou liggaam terug op die been te kry met groente- of vrugtesappe en water. Bly ook weg van kafeïen.
'n Flou koppie koffie kan oukei wees, maar te veel kafeïen sal aanhou om jou te dehidreer – die een ding wat jy op dié stadium nie nodig het nie.
Medisyne-gewys meen die slimkoppe dat 'n kombinasie van 1 000 mg vitamien C, een sterk vitamien B-kompleks-tablet, drie ACC200-bruistablette (beskikbaar by enige apteek) en 400 mg Ibuprofen die beste cocktail is vir 'n babbie. Dit moet net nie op 'n leë maag gedrink word nie.
Daar word gereken dat 'n skommel wat bestaan uit 1 oorryp piesang, 5-6 aarbeie, ¼ koppie pynappelstukke, 1½ koppie vanilla-roomys, 1 koppie lemoensap, 'n knippie sout en 'n bietjie water die ideale ding is om jou maag mee te vul voor jy die medisyne hierbo sluk.
Maar selfs net 'n piesang en 'n glas lemoensap is beter as niks. Op die einde, soos met alles waarby alkohol betrokke is, is daar geen waarborge nie. En is daar geen one size fits all-kuur vir 'n babelas nie.
Die beste is om uit te vind wat vir jou w erk, en die lys hierbo is 'n goeie plek om te begin. Voorspoed en alles van die beste, hoor!
Jy skep hier die indruk dat mense oor Kersfees gedrink raak. Dis een dag wat daar nie gesuip behoort te word nie, as jy dan moet suip, wag vir oujaar of nuwe jaar. Kersfees is alleenlik vir Christene wat Jesus se geboorte op 'n gepaste manier vier, nie vir suiplappe nie!